[pic] | EUROOPA ÜHENDUSTE KOMISJON |

Brüssel 22.2.2007

KOM(2007)78 lõplik

2004/0047(COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses ettepanekuga, mis käsitleb

EUROOPA PARLAMENDI JA NÕUKOGU DIREKTIIVI millega muudetakse nõukogu direktiivi 91/440/EMÜ ühenduse raudteede arendamise kohta ning Euroopa Parlamendi ja nõukogu direktiivi 2001/14/EÜ raudteeinfrastruktuuri läbilaskevõimsuse jaotamise, raudteeinfrastruktuuri kasutustasude kehtestamise ja ohutustunnistuste andmise kohta

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2004/0047(COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses ettepanekuga, mis käsitleb

EUROOPA PARLAMENDI JA NÕUKOGU DIREKTIIVI millega muudetakse nõukogu direktiivi 91/440/EMÜ ühenduse raudteede arendamise kohta ning Euroopa Parlamendi ja nõukogu direktiivi 2001/14/EÜ raudteeinfrastruktuuri läbilaskevõimsuse jaotamise, raudteeinfrastruktuuri kasutustasude kehtestamise ja ohutustunnistuste andmise kohta

(EMPs kohaldatav tekst)

1. Sissejuhatus

EÜ asutamislepingu artikli 251 lõike 2 kolmanda lõigu punktis c on sätestatud, et komisjon peab esitama arvamuse Euroopa Parlamendi teise lugemise muudatusettepanekute kohta. Komisjon esitab allpool oma arvamuse parlamendi muudatusettepanekute kohta.

2. Taust

Ettepaneku edastamine Euroopa Parlamendile ja nõukogule (dokument KOM(2004)139 lõplik – C6-0309/2006 – 2004/0047(COD)): | 4. märts 2004 |

Euroopa majandus- ja sotsiaalkomitee arvamus: | 9. veebruar 2005 |

Euroopa Parlamendi arvamus esimesel lugemisel: | 28. september 2005 |

Ühise seisukoha vastuvõtmine kvalifitseeritud häälteenamusega: | 24. juuli 2006 |

Euroopa Parlamendi arvamus teisel lugemisel: | 18. jaanuar 2007 |

3. Komisjoni ettepaneku eesmärk

Käesoleva ettepanekuga ja kooskõlas valge raamatuga „Euroopa transpordipoliitika aastal 2010: aeg otsustada“ kavatseb komisjon jätkata raudteesektori reformimist, avades konkurentsile rahvusvahelise reisijateveo Euroopa Liidus .

See on üks neljast meetmest, mille komisjon pakkus välja kolmanda raudteepaketi raames (ülejäänud meetmete eesmärk on parandada rahvusvahelisi teenuseid kasutavate reisijate õigusi, luua vedurijuhtide sertifitseerimissüsteem ning parandada raudtee-kaubaveoteenuste kvaliteeti).

Käesoleva ettepanekuga nähakse ette, et litsentsi ja nõutud ohutustunnistusi omavatele raudtee-ettevõtjatele tuleb alates 1. jaanuarist 2010 võimaldada ühendusesiseseks rahvusvaheliste reisijateveoteenuste osutamiseks juurdepääs infrastruktuurile.

Teenuste arendamiseks vajalike realistlike majandustingimuste loomiseks tehakse ettepanek lubada ettevõtjatel reisijaid peale võtta ja lubada neil maha minna rahvusvahelise rongiliini igas jaamas, sealhulgas samas liikmesriigis paiknevates jaamades. See on kavandatud viisil, mis võimaldab kaitsta selliste avaliku teenindamise lepingute majanduslikku tasakaalu, mida turu avamine võib mõjutada, samal ajal seadmata ülemääraseid piiranguid rahvusvahelisi täieliku juurdepääsuga reisijateveoteenuseid osutavate raudtee-ettevõtjate tegutsemistingimustele.

4. Komisjoni arvamus Euroopa Parlamendis vastu võetud muudatuste kohta

Komisjon nõustub täielikult või osaliselt enamiku Euroopa Parlamendi poolt teisel lugemisel vastu võetud muudatustega. Komisjon nõustub muudatustega, mis aitavad komisjoni esitatud ettepanekut selgemaks muuta, kehtestavad täiendavaid aruandlusnõudeid ja muudavad teatavaid komiteemenetluse sätteid, mis põhinevad nõukogu 17. juuli 2006. aasta otsusel 2006/512/EÜ, millega muudetakse nõukogu otsust 1999/468/EÜ.

Muudatused, mis käsitlevad avalike teenuste rahastamiseks ettenähtud maksu (8, 21, 22, 23): need muudatused selgitavad sellise maksu kohaldamisala ja selle kogumise tingimusi.

Muudatus 11 raamlepingute pikkuse kohta: see muudatus sisaldab põhjendust väljapakutud direktiivi sätte kohta, et pikendada raamlepingute standardkestust 15 aastani, kui tegemist on eriotstarbelise infrastruktuuriga ja olulise pikaajalise investeeringuga.

Muudatused aruandlusnõuete kohta (13, 24, 25) : nende muudatustega muudetakse komisjoni aruandlusnõudeid. Muudatuses 24 soovitatakse lisada direktiivi mõju hindamine ELi väikestes riikides. Ülejäänud kahes muudatuses tehakse ettepanek, et 2012. aasta aruanne käsitleks eelkõige riiklikule reisijateveole turu avamise ettevalmistamist ja et 2018. aastal esitataks teine aruanne, mis käsitleks vastastikkuse klausli kohaldamist ja kontrolliks, kas kabotaažteenused ohustavad avalike teenuste majanduslikku elujõulisust. Komisjon nõustub sellega, et 2012. aastal hinnatakse riiklikule reisijateveole turu avamise ettevalmistamise seisu. Samas leiab komisjon, et 2018. aasta aruande kohta välja pakutud kaks hindamispunkti tuleks üle viia 2012. aasta aruandesse. Kaks muudatust tuleb ümber sõnastada, sest viide reisijate raudteeveo siseturu avamisele ei ole enam asjakohane, kuna selle üle ei ole täiskogu istungil hääletatud.

Muudatused komiteemenetluse kohta (14, 26, 27, 31, 32): nende muudatustega kohandatakse direktiivi 91/440/EMÜ komiteemenetluse sätteid, mida on muudetud nõukogu 17. juuli 2006. aasta otsusega 2006/512/EÜ.

Muud muudatused (16, 19, 30): need muudatused käsitlevad komisjoni ettepaneku sõnastuse selgemaks muutmist.

Komisjon ei saa siiski nõustuda muudatusega 3 , millega jäetakse välja põhjendus 8. Komisjon leiab, et põhjenduses 8 esitatud loetelu kriteeriumidest ja menetluse aspektidest, mida kasutatakse hindamaks, kas kabotaažteenuste põhieesmärk on rahvusvaheline transport, on oluline ka menetluse läbipaistvuse seisukohalt.

Komisjon ei saa nõustuda muudatusega 2 , kuna ei ole otstarbekas anda uutele liikmesriikidele õigust lükata riiklike reisijateveo turgude avamist edasi 5 aasta võrra, kui kõnealuse direktiiviga ei nähta sellist turgude avamist üldse ette.

5. Kokkuvõte

EÜ asutamislepingu artikli 250 lõike 2 kohaselt muudab komisjon oma ettepanekut vastavalt eespool esitatule.